ai4bharat/Pralekha huggingface dataset:
விவசாயத்துறை அமைச்சகம்
உள்ளூர் மக்களுக்கு வாழ்வாதாரத்தை கொண்டுவரவுள்ளது அகர்பத்தி தொழில் : இந்திய அகர்பத்தியை உலகளவில் கொண்டு செல்ல முயற்சிகள்
அகர்பத்தி உற்பத்திக்கு, அகர்பத்தி குச்சிகள் தயாரிக்கும் இடங்கள், மூலப் பொருட்கள் கிடைக்கும் இடங்கள், அகர்பத்தி தொழிற்கூடங்களின் செயல்பாடு, உற்பத்தி திறன், விற்பனை ஆகியவற்றை இணைக்க தகவல் தளம் அடிப்படையிலான மேலாண்மை தகவல் அமைப்பை தேசிய மூங்கில் இயக்கம்  தொடங்கியுள்ளது. இதன் மூலம் அகர்பத்திகளை தடையின்றி கொள்முதல் செய்வதற்கு, அகர்பத்தி தொழில் துறையுடனான இணைப்புகள் சிறப்பாக ஒருங்கிணைக்கப்படும் மற்றும் தகவல் இடைவெளிகள் அகற்றப்படும். இந்திய அகர்பத்திக்கு, உலக சந்தையில் நல்ல வரவேற்பு உள்ளதால், உள்ளூர் தயாரிப்புக்கு ஆதரவளிக்கவும், உலகத்துக்காக தயாரிக்கவும், தேசிய மூங்கில் திட்டத்தில் உள்ள அனைத்து மாநிலங்களும், அகர்பத்தி தயாரிப்பு கூடங்களை ஒருங்கிணைக்கும் பணியில் ஈடுபட்டுள்ளன.
அகர்பத்தி தொழில் துறையில், இந்தியாவை தற்சார்புடையதாக்க, தேசிய மூங்கில் திட்டம், சிறு மற்றும் நடுத்தர தொழில்துறை அமைச்சகம், காதி கிராம தொழில் ஆணைய திட்டங்கள் மற்றும் மாநில திட்டங்கள் ஆகியவை அகர்பத்தி தொழில்துறையினருடன் இணைந்து ஆதரவு அளிக்கும் நடவடிக்கையில் இறங்கியுள்ளன. இந்த நடவடிக்கை, உள்ளூர் மக்களுக்கு வாழ்வாதாரத்தை திரும்ப கொண்டு வரும், அதே நேரத்தில் இத்தொழில் துறையையும் நவீனமயமாக்கும். அகர்பத்தி தொழில், பாரம்பரியமாக உள்ளூர் மக்களுக்கு அதிக அளவில் வேலைவாய்ப்பை வழங்கியது. அகர்பத்தி குச்சிகள், பத்தி மூலப் பொருட்கள் மலிவு விலையில் இறக்குமதி செய்யப்பட்டது உட்பட பல காரணங்களால், அகர்பத்தி தொழில் நலிவடைந்தது. இது குறித்து விரிவான ஆய்வை தேசிய மூங்கில் இயக்கம் கடந்த 2019ம் ஆண்டு மேற்கொண்டது. அதைத் தொடர்ந்து அகர்பத்தி மூலப் பொருட்களை தடையின்றி இறக்குமதி செய்வதற்கு கட்டுப்பாடுகள் விதிக்கும் வகையில் கொள்கை நடவடிக்கைகளை மத்திய அரசு எடுத்தது. உள்ளூர் அகர்பத்தி தயாரிப்புக்கு ஊக்குவிப்பு அளிக்கும் வகையில், பத்தி குச்சிகளுக்கான இறக்குதி வரி, கடந்த 2020ம் ஆண்டு ஜூன் மாதம் 25 சதவீதமாக அதிகரிக்கப்பட்டது.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:https://pib.gov.in/PressReleasePage.aspx?PRID=1717614
----
(Visitor Counter : 286
குடியரசுத் துணைத் தலைவர் செயலகம்
நாட்டின் வளர்ச்சியில் கிராமப் பொருளாதாரத்துக்கு முக்கிய பங்குண்டு: குடியரசு துணைத் தலைவர்
நாட்டின் முன்னேற்றத்தில் கிராமப்புறப் பொருளாதாரத்தின் முக்கியப் பங்கை வலியுறுத்திய குடியரசு துணைத் தலைவர் திரு எம் வெங்கையா நாயுடு, விவசாயிகளின் நல்வாழ்வோடு பிரிக்கமுடியாத வகையில் அது இணைக்கப்பட்டுள்ளது என்று கூறினார்.
பெருந்தொற்றின் போது மற்ற முன்கள வீரர்களுடன் தோளோடு தோள் நின்று, நாட்டில் சாதனை உணவு தானிய உற்பத்தியை உறுதி செய்ததற்காக விவசாயிகளைப் பாராட்டிய அவர், அவர்கள் ஆற்றிய தன்னலமற்ற சேவை மறக்க முடியாதது என்றார்.
விஜயவாடாவில் உள்ள ஸ்வர்ண பாரத் அறக்கட்டளையில் முப்பவரப்பு அறக்கட்டளை மற்றும் ரைத்து நேஸ்தம் இணைந்து நடத்திய விழாவில் வேளாண் துறையில் சிறப்பான பங்காற்றிய விவசாயிகள், விரிவாக்க அலுவலர்கள் மற்றும் பத்திரிகையாளர்களுக்கு விருதுகளை வழங்கிப் பேசிய அவர், திறமையானவர்களை அங்கீகரித்து வெகுமதி அளிப்பது இந்திய கலாச்சாரத்தின் ஒரு அங்கமாகும் என்றும் விருதுகளைப் பெறுபவர்கள் இன்னும் சிறப்பாக பணியாற்ற இது தூண்டுவதோடு மட்டுமின்றி மற்றவர்களையும் ஊக்குவிக்கிறது என்றார்.
விவசாயத்தை ஒரு ‘யாகம்’ என்று வர்ணித்த அவர், நவீன நடைமுறைகளைப் பின்பற்ற முயற்சிப்பதற்காகவும், கோடிக்கணக்கான மக்களுக்கு உணவளிப்பதிலும் குறிப்பிடத்தக்க சாதனைக்காகவும் இந்திய விவசாயிகளை பாராட்டினார்.
சுற்றுச்சூழல் பாதுகாப்பில் விவசாய சமூகம் சிறப்பு கவனம் செலுத்த வேண்டும் என்று திரு நாயுடு வலியுறுத்தினார். மரம் வளர்ப்பதற்கும், நீரைப் பாதுகாப்பதற்கும் ஒவ்வொரு விவசாயியும் முக்கியத்துவம் அளிக்க வேண்டும் என்று அவர் அறிவுறுத்தினார்.
அறிவியலும், தொழில்நுட்பமும் உலகின் முன்னேற்றத்தை உந்தித் தள்ளும் இவ்வேளையில், விவசாயம் பின்தங்கியிருக்க முடியாது, நவீன அறிவியல் நடைமுறைகளை வேளாண் துறை கடைப்பிடிக்க வேண்டும் என்றார் அவர். விவசாயத்தை லாபகரமாக மாற்றுவது அரசின் பொறுப்பு மட்டும் அல்ல, நவீனமயமாக்கலின் பலன்களை விவசாயி அறுவடை செய்ய ஒவ்வொரு பங்குதாரரும் முன்வர வேண்டும் என்று திரு நாயுடு கூறினார்.
படித்த இளைஞர்கள் விவசாயத்தில் ஆர்வத்தை வளர்த்துக் கொள்ளவும், விவசாயிகளுக்கு தொழில்நுட்ப உதவிகளை வழங்கவும் குடியரசு துணைத் தலைவர் வலியுறுத்தினார்.
மேலும் விவரங்களுக்கு, இந்த ஆங்கில செய்திக் குறிப்பைக் காணவும்: https://pib.gov.in/PressReleseDetail.aspx?PRID=1767938
ரசாயனம் மற்றும் உரங்கள் அமைச்சகம்
அனைத்து மாநிலங்கள்/யூனியன் பிரதேசங்கள் மற்றும் மத்திய நிறுவனங்களுக்கு கூடுதலாக 1,14,000 குப்பிகள் லிப்போசோமால் அம்போடெரிசின் பி ஒதுக்கீடு செய்யப்பட்டுள்ளன: திரு டி வி சதானந்த கவுடா
அனைத்து மாநிலங்கள்/யூனியன் பிரதேசங்கள் மற்றும் மத்திய நிறுவனங்களுக்கு, கருப்பு பூஞ்சை சிகிச்சையில் பயன்படுத்தப்படும் லிப்போசோமால் அம்போடெரிசின் பி கூடுதலாக 1,14,000 குப்பிகள் ஒதுக்கீடு செய்யப்பட்டுள்ளன என மத்திய ரசாயனம் மற்றும் உரங்கள் அமைச்சர் திரு டி வி சதானந்த கவுடா இன்று அறிவித்தார்.
கருப்பு பூஞ்சையால் பாதிக்கப்பட்டுள்ள நோயாளிகளுக்கு போதுமான அளவில் மருந்துகள் கிடைப்பதற்காக சுமார் 11 லட்சம் குப்பிகள் இது வரை நாடு முழுவதும் விநியோகிக்கப்பட்டுள்ளதாக அமைச்சர் மேலும் தெரிவித்தார்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleseDetail.aspx?PRID=1732374
பிரதமர் அலுவலகம்
கலபுராகி மற்றும் காஞ்சிபுரத்தில் பல்வேறு வளர்ச்சித் திட்டங்களை பிரதமர் தொடங்கி வைத்தார்
கர்நாடக மாநிலம் கலபுராகியிலும் தமிழ்நாட்டில் காஞ்சிபுரத்திலும் முக்கியமான வளர்ச்சித் திட்டங்களை பிரதமர் திரு.நரேந்திர மோடி இன்று தொடங்கி வைத்தார்.
கர்நாடக மாநிலம் கலபுராகியில் பெங்களுரு நகரத்தின் இ.எஸ்.ஐ.சி மருத்துவமனை மற்றும் மருத்துவக் கல்லூரியை நாட்டிற்கு அர்ப்பணிப்பதற்கான பெயர் பலகையை பிரதமர் திறந்து வைத்தார். ஹூப்பள்ளியில் கிம்ஸ் மருத்துவமனையின் உயர் சிறப்பு மருத்துவ பிரிவுகளுக்கான வளாகத்தையும், பெங்களுரு நகரத்தில் உள்ள வருமான வரி மேல்முறையீட்டு தீர்ப்பாயத்திற்கான கட்டடம் மற்றும் பெங்களுரு பல்கலைக்கழகத்தில் பயிலும் வடகிழக்கு மாநிலங்களைச் சேர்ந்த மாணவிகளுக்கான விடுதியையும் பொத்தானை அழுத்தி பிரதமர் தொடங்கி வைத்தார். ரெய்ச்சூரில் உள்ள பாரத் பெட்ரோலிய நிறுவனத்தின் கிடங்கை கலபுராகிக்கு மாற்றுவதற்கான திட்டத்திற்கும் பிரதமர் திரு.மோடி அடிக்கல் நாட்டினார்.
ஆயுஷ்மான் பாரத் - பிரதமரின் ஜன் ஆரோக்யா எனும் சுகாதார காப்பீட்டு திட்டத்தின் பயனாளிகளோடு பிரதமர் கலந்துரையாடினார்.
தமிழ்நாட்டின் சாலைப் போக்குவரத்து கட்டமைப்பிற்கு மேலும் ஊக்கம் தரும் வகையில், தேசிய நெடுஞ்சாலை 45-சி-யில் விக்ரவாண்டிக்கும் தஞ்சாவூருக்கும் இடையேயான நான்கு வழிச் சாலை மற்றும் தேசிய நெடுஞ்சாலை 4-ல் காரைப்பேட்டை- வாலாஜாபேட்டை வழித்தடத்தை ஆறு வழிச்சாலையாக மாற்றி அமைக்கும் பணிகளுக்கும் பிரதமர் அடிக்கல் நாட்டினார்.
இந்தியன் ஆயில் நிறுவனத்தின் சார்பில் அமைக்கப்பட்டுள்ள எண்ணூர் திரவ எரிவாயு முனையத்தை பிரதமர் நாட்டுக்கு அர்ப்பணித்தார். இந்த முனையம் தமிழ்நாடு மற்றும் அண்டை மாநிலங்களின் திரவ எரிவாயுவுக்கான தேவைகளை பூர்த்தி செய்ய உதவும்.
தெற்கு ரயில்வே சார்பில், ஈரோடு – கரூர் - திருச்சிராப்பள்ளி மற்றும் சேலம் – கரூர் - திண்டுக்கல் இடையே மின்மயமாக்கப்பட்ட ரயில் வழித்தடங்களை பிரதமர் நாட்டுக்கு அர்ப்பணித்தார்.
சென்னையில் உள்ள டாக்டர் எம்ஜிஆர் ஜானகி கலை மற்றும் அறிவியல் பெண்கள் கல்லூரியில் எம்ஜிஆரின் உருவச் சிலையை பிரதமர் திறந்து வைத்தார்.
இன்று தொடங்கி வைக்கப்பட்டுள்ள வளர்ச்சிப்பணிகள் கர்நாடகா மற்றும் தமிழ்நாட்டு மக்களுக்கு மிகவும் பயனுள்ளதாக இருக்கும்.
அறிவியல் மற்றும் தொழில்நுட்பத்துறை
சுகம்யா பாரத் திட்டத்தின் உத்திகளை அமல்படுத்துதல், மாற்றுத்திறனாளிகளுக்கு சாத்தியமான தொழில்நுட்பத் தீர்வுகளை உருவாக்கும்: அறிவியல் திருவிழா மாநாட்டில் நிபுணர்கள் கருத்து
சுகம்யா பாரத் திட்டத்தின் உத்திகளை அமல்படுத்துதல், மாற்றுத்திறனாளிகளுக்கு சாத்தியமான தொழில்நுட்பத் தீர்வுகளை உருவாக்கும்: அறிவியல் திருவிழா மாநாட்டில் நிபுணர்கள் கருத்து தெரிவித்தனர்.
இந்திய சர்வதேச அறிவியல் திருவிழாவின் ஒரு பகுதியாக, உதவி தொழில் நுட்பங்கள் மற்றும் மாற்றுத் திறனாளிகள் பற்றிய மாநாடு நடந்தது. இந்த் நிகழ்ச்சியை மத்திய சமூக நீதி மற்றும் அதிகாரம் அளித்தல் துறை அமைச்சர் திரு.தவார் சந்த் கெலாட் தொடங்கி வைத்தார்.
இதில் அறிவியல், தொழில்நுட்பம் மூலமாக மாற்றத்திறனாளிகளை மேம்படுத்துதல், மற்றும் தற்சார்புக்கான புதுமைகள்’ குறித்து விவாதிக்கப்பட்டது. இதில் தீர்வுகள் மட்டும் அல்லாமல், ஆராய்ச்சிகள் மற்றும் உதவி உபகரணங்கள் உருவாக்குதல் ஆகியவற்றில் உள்ள பிரச்சினைகள் குறித்து விவாதிக்கப்பட்டது. இந்தியாவில் உதவித் தொழில்நுட்பச் சூழலில் பல அம்சங்கள் குறித்து விவாதிக்கப்பட்டன. விஞ்ஞானிகள், தொழில்நுட்ப நிபுணர்கள், தொழில் துறையினர் மருத்துவத் துறையினர் உட்பட 200க்கும் மேற்பட்டோர் இதில் பங்கேற்றனர். மாற்றுத்திறனாளிகள் சந்திக்கும் பிரச்சினைகளுக்கு புதுமையான அணுகுமுறை தேவை என்பதை அவர்கள் வலியுறுத்தினர்.
இந்தப் பரிந்துரைகள், சுகம்யா பாரத் திட்டத்தின் உத்திகள் அமல்படுத்துதல் மட்டும் அல்லாமல், மாற்றுத்திறனாளிகளுக்கான தொழில்நுட்பத் தீர்வுகளை அதிகம் உருவாக்க உதவும் எனவும் அவர்கள் கூறினர்.
மேலும் விவரங்களுக்கு இந்த ஆங்கிலச் செய்திக் குறிப்பைக் காணவும்
https://pib.gov.in/PressReleasePage.aspx?PRID=1683581
------
(Visitor Counter : 211
சிறப்பு சேவைகள் மற்றும் கட்டுரைகள்
சென்னையில் சட்ட விரோதமாக செயல்பட்டு வந்த தொலைத் தொடர்பு அமைப்பு கண்டுபிடிப்பு
சென்னையில் சட்ட விரோதமாக செயல்பட்டு வந்த தொலை தொடர்பு அமைப்பை மத்திய தொலைத் தொடர்புத் துறை அதிகாரிகள் கண்டுபிடித்து பறிமுதல் செய்துள்ளனர்.
தொலைத் தொடர்புத் துறை அதிகாரிகள், சென்னை பிஎஸ்என்எல் மற்றும் தனியார் தொலைத் தொடர்பு அதிகாரிகள், தமிழக காவல் துறையினருடன் திருவல்லிக்கேணி, ராயப்பேட்டை, தி.நகர் ஆகிய பகுதிகளில் திடீர் சோதனை மேற்கொண்டனர். அப்போது இந்த 3 இடங்களிலும் சட்ட விரோதமாக செயல்பட்டு வந்த தொலைத் தொடர்பு அமைப்பை அவர்கள் கண்டுபிடித்து பறிமுதல் செய்தனர். குறிப்பாக சிம்-கார்டுகளை பயன்படுத்தக் கூடிய 15 பெட்டிகள், 1000-த்திற்கும் மேற்பட்ட பிஎஸ்என்எல் மற்றும் ஏர்டெல் சிம்கார்டுகள், தொலைத் தொடர்பு இணைப்பு வழங்குவதற்கான 12 கம்பியில்லா இணைப்புப் பெட்டிகள், போலி சிம்கார்டுகள் மற்றும் இதர உபகரணங்களை அந்த அதிகாரிகள் பறிமுதல் செய்தனர்.
சட்ட விரோதமாக இந்த தொலைத் தொடர்பு அமைப்பை கட்டமைத்து இணைய வழி மூலம் சர்வதேச அளவில் தொலைபேசி அழைப்பை மேற்கொண்டு பல்வேறு குற்றச் செயல்களில் ஈடுபட்டது தெரிய வந்துள்ளது. இது போன்ற சர்வதேச அழைப்புகளால் உள்ளூர் தொலைபேசி சேவையை வழங்கும் முகவர்களுக்கு மட்டுமல்லாமல் அரசுக்கும் வருவாய் இழப்பை ஏற்படுத்துவதோடு, தேசியப் பாதுகாப்புக்கு அச்சுறுத்தலை ஏற்படுத்தும் வகையில் இருந்ததாக அந்த அதிகாரிகள் தெரிவித்தனர்.
எனவே இந்த சட்ட விரோத செயலில் ஈடுபட்டவர்கள் மீது முதல் தகவல் அறிக்கை பதிவு செய்யப்பட்டு சட்டப்பூர்வ நடவடிக்கைகள் மேற்கொள்ளப்பட்டு வருகிறது என்றும், இத்தகைய குற்றச் செயல்களில் ஈடுபடுபவர்கள் குறித்து 1800 110 420/1963 என்ற கட்டணமில்லா தொலைபேசியில் அழைத்து புகார் தெரிவிக்கலாம் என சென்னை எத்திராஜ் சாலையில் உள்ள தொலைத் தொடர்பு அதிகாரிகள் வெளியிட்டுள்ள செய்திக் குறிப்பில் தெரிவிக்கப்பட்டுள்ளது.
சாலைப் போக்குவரத்து மற்றும் நெடுஞ்சாலைத்துறை அமைச்சகம்
மத்திய சாலைப்போக்குவரத்து நெடுஞ்சாலை அமைச்சகத்தின் பொறுப்பு முகமைகள் தொடர் கண்காணிப்புப் பணிகளை மேற்கொள்கின்றன
சாலை விபத்துக்கள் தொடர்பான தகவல்களை அனைத்து மாநில மற்றும் யூனியன் பிரதேச அரசுகளிடமிருந்து மத்திய சாலைப்போக்குவரத்து அமைச்சகம் பெறுகிறது. ஒவ்வொரு ஆண்டும் சாலை விபத்துகள் தொடர்பாக ஆண்டு தகவல் அறிக்கையை அமைச்சகம் வெளியிட்டுள்ளது. தற்போது 2021ம் ஆண்டு வரையிலான விபத்துகள் தொடர்பான தகவல்கள் பெறப்பட்டு தொகுக்கப்பட்டுள்ளது.
தேசிய நெடுஞ்சாலை கட்டமைப்பு மற்றும் பராமரிப்புக்கு அடிப்படையில் மத்திய சாலைப்போக்குவரத்து மற்றும் நெடுஞ்சாலைத்துறை அமைச்சகம் பொறுப்பு வகித்து வருகிறது. தேசிய நெடுஞ்சாலைகளில் தரம் தொடர்பாக, அரசு தொடர் கண்காணிப்புப் பணிகளை மேற்கொண்டு பல்வேறு நடவடிக்கைகளை எடுத்து வருகிறது. சாலைப்போக்குவரத்து அமைச்சகத்தின் சம்பந்தப்பட்ட முகமைகள், தொடர்ச்சியாக ஆய்வுகளை மேற்கொள்கிறது. தரமற்ற பணிகள் கண்டறியப்பட்டால், அதை மாற்றியமைக்க ஒப்பந்ததாரர்களுக்கு உத்தரவிடப்படுகிறது. இதனைத்தொடர்ந்தும், குறைகள் கண்டறியப்பட்டால், ஒப்பந்தத்தின்படி நடவடிக்கைகள் எடுக்கப்படுகிறது.
இந்தத் தகவலை மாநிலங்களவையில் கேள்வி ஒன்றுக்கு எழுத்துப்பூர்வமாக அளித்தப் பதிலில் மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு நிதின் கட்கரி தெரிவித்துள்ளார்.
வணிகம் மற்றும் தொழில்துறை அமைச்சகம்
தொழில் சீர்திருத்த செயல்திட்ட அடிப்படையில் மாநிலங்கள் / யூனியன் பிரதேசங்களுக்கான மதிப்பீட்டு அறிக்கையை, மத்திய வர்த்தக தொழில் துறை அமைச்சர் திரு.பியூஷ்கோயல் முன்னிலையில் மத்திய நிதியமைச்சர் திருமதி நிர்மலா சீதாராமன் நாளை வெளியிடுகிறார்
தொழில் சீர்திருத்த செயல்திட்ட அடிப்படையில் மாநிலங்கள் / யூனியன் பிரதேசங்களுக்கான மதிப்பீட்டு அறிக்கையை, மத்திய வர்த்தக தொழில் துறை அமைச்சர் திரு.பியூஷ்கோயல் முன்னிலையில் மத்திய நிதி மற்றும் பெரு நிறுவனங்கள் துறை அமைச்சர் திருமதி நிர்மலா சீதாராமன் புதுதில்லியில், 30 ஜூன், 2022 வியாழக்கிழமை வெளியிடுகிறார்.
தொழில் சீர்திருத்த செயல்திட்டம் 2020, தகவல் பெறுதல், ஒற்றைச்சாளர நடைமுறை, தொழிலாளர், சுற்றுச்சூழல், துறை சார்ந்த சீர்திருத்தங்கள் மற்றும் வழக்கமான தொழிலுக்கான வாழ்க்கை சுழற்சி சார்ந்த பிற சீர்திருத்தங்கள் போன்ற 15 தொழில் ஒழுங்குமுறை பிரிவுகளைக் கொண்ட 301 சீர்திருத்த அம்சங்களை உள்ளடக்கியதாகும்.
துறை சார்ந்த சீர்திருத்தங்கள் முதன் முறையாக தொழில் சீர்திருத்த செயல்திட்டம் 2020-ல் அறிமுகப்படுத்தப்பட்டது. இதில் வணிக உரிமம், சுகாதார சேவை, சட்டப்பூர்வ எடை அளவியல், திரையரங்குகள், விருந்தோம்பல், தீயணைப்பு தடையில்லா சான்றிதழ், தொலைத் தொடர்பு, திரைப்படப் படப்பிடிப்பு மற்றும் சுற்றுலா ஆகிய ஒன்பது துறைகளில் 72 சீர்திருத்தங்கள் அடையாளம் காணப்பட்டிருந்தது.
மேலும் விவரங்களுக்கு இதன் ஆங்கில செய்திக் குறிப்பை காணவும் https://pib.gov.in/PressReleasePage.aspx?PRID=1837882
ரெயில்வே அமைச்சகம்
பிரதமரால் தொடங்கி வைக்கப்பட்ட ரயில் சேவைகள், திட்டங்கள் குறித்த விவரம்
நாட்டின் பல்வேறு இடங்களிலிருந்து கெவாடியாவிற்கு 8 புதிய ரயில்களை பிரதமர் திரு நரேந்திர மோடி காணொலி வாயிலாக இன்று கொடியசைத்துத் துவக்கி வைத்தார். மேலும் தபோய் – சந்தோத் அகல ரயில் பாதை , சந்தோத் -கெவாடியா புதிய அகல ரயில் பாதை , பிரதாப்நகர் – கெவாடியா மின்மயமாக்கப்பட்ட புதிய வழித்தடம் , தபோய் சந்திப்பு, சந்தோத் மற்றும் கெவாடியாவில் புதிய ரயில் நிலைய கட்டிடங்களையும் பிரதமர் தொடங்கி வைத்தார்.
இந்த திட்டத்தின் முக்கிய அம்சங்கள்:
• இந்தத் திட்டத்திற்கு ரூ. 811 கோடி ஒதுக்கப்பட்டது.
• ரயில்களை 100% மின்மயமாக்கும் ரயில்வே அமைச்சகத்தின் கொள்கையின் அடிப்படையில் பிரதாப்நகர் – கெவாடியா மின்மயமாக்கப்பட்டுள்ளது. இதன் மூலம் தூய்மையான, பசுமையான, சுற்றுச்சூழலுக்கு உகந்த ரயில் போக்குவரத்து வழங்கப்படுவதுடன், கரியமிலத்தடமும் குறைக்கப்படும்.
• நாட்டின் பல்வேறு பகுதிகளிலிருந்து உலகின் உயரிய ‘ஒற்றுமை சிலைக்கு' தடையற்ற ரயில் போக்குவரத்து வழங்கப்படும்.
• உள்நாட்டு மற்றும் சர்வதேச சுற்றுலா ஊக்குவிக்கப்படும்.
• புதிய வேலை வாய்ப்புகளும், வர்த்தக வாய்ப்புகள் உருவாக்கப்படும்.
• இந்திய பசுமைக் கட்டிட மன்றத்திலிருந்து பசுமை கட்டிடத்திற்கான சான்றிதழைப்பெறும் நாட்டின் முதல் ரயில் நிலையமாக கெவாடியா ரயில் நிலையம் விளங்குகிறது.
• சென்னை உட்பட ) பல்வேறு பகுதிகளிலிருந்து கெவாடியாவிற்கு ரயில் சேவை தொடங்கப்பட்டுள்ளது.
• ஜன்சதாப்தி எக்ஸ்பிரஸ் ரயிலில், வான் பகுதியை பார்வையிடும் வகையில் கண்ணாடி மேற்கூரையுடன் கூடிய ‘விஸ்தா – டூம் சுற்றுலா பெட்டிகள்’ இடம்பெற்றுள்ளன.
மேலும் விவரங்களுக்கு இந்த செய்திக் குறிப்பை ஆங்கிலத்தில் இங்கே காணவும்:https://www.pib.gov.in/PressReleasePage.aspx?PRID=1689377
------
(Visitor Counter : 200
தொழிலாளர் மற்றும் வேலைவாய்ப்பு அமைச்சகம்
வணிகர்களுக்கு ஓய்வூதியம்!
வணிகர்களுக்கான ஓய்வூதியத்திட்டத்திற்கு மத்திய அமைச்சரவை ஒப்புதல்
இதன்மூலம் 3 கோடி சில்லரை வணிகர்களும், சிறு கடைக்காரர்களும் பயடைவார்கள்.
அரசு பொறுப்பேற்ற முதல் நாளிலேயே மேலும் ஒரு வாக்குறுதியை நிறைவேற்றியுள்ளார் பிரதமர் மோடி.
பிரதமர் திரு நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் வணிக சமூகம் பயனடையும் வகையில் முடிவு மேற்கொள்ளப்பட்டுள்ளது. வணிக சமூகத்தினர் ஓய்வூதியம் பெறும் புதிய திட்டத்திற்கு அமைச்சரவை ஒப்புதல் அளித்துள்ளது. அனைவருக்கும் சமூக பாதுகாப்பு வழங்க வேண்டும் என்ற பிரதமரின் தொலைநோக்குப் பார்வையின் ஒரு பகுதியாகும் இந்த திட்டம்.
இந்தத் திட்டத்தின்கீழ் அனைத்து கடைக்காரர்களும், சில்லரை வணிகர்களும், சுய தொழில் செய்வோரும் 60 வயது அடைந்த பின் குறைந்தபட்சம் மாதம் ஒன்றுக்கு ரூ.3,000 ஓய்வூதியம் உறுதி செய்யப்படும்.
18-லிருந்து 40 வயதிற்குட்பட்ட அனைத்து சிறு கடைக்காரர்களும், சுயதொழில் செய்வோரும் ரூ.1.5 கோடிக்கும் குறைவாக ஜி.எஸ்.டி வரவு – செலவு உள்ள சில்லரை வணிகர்களும் இந்தத் திட்டத்தில் பதிவு செய்து கொள்ளலாம். இதன்மூலம் 3 கோடிக்கும் அதிகமானோர் பயனடைவார்கள்.
தங்கள் தொழிலை தாமாக முன்வந்து அறிவித்துக் கொள்ளும் திட்டம் என்பதால், ஆதார் மற்றும் வங்கிக் கணக்கு தவிர வேறெந்த ஆவணங்களும் இதற்குத் தேவையில்லை. விருப்பமுள்ள நபர்கள் நாடுமுழுவதும் உள்ள 3,25,000 பொது சேவை மையங்கள் மூலம் இந்தத் திட்டத்தில் பதிவு செய்து கொள்ளலாம்.
சந்தாதாரரின் கணக்கில் அவர் செலுத்தும் தொகைக்கு ஈடான தொகையை மத்திய அரசும் செலுத்தும். உதாரணமாக, 29 வயதுள்ள ஒருவர் மாதம் ரூ.100 செலுத்தினால், அதேஅளவுத் தொகையை ஒவ்வொரு மாதமும் மானியமாக சந்தாதாரரின் ஓய்வூதியக் கணக்கில் மத்திய அரசும் செலுத்தும்.
வணிக சமூகத்தினரின் ஓய்வூதியத் திட்டத்திற்கு முயற்சி எடுத்ததன் மூலம் பிரதமரும், அவரது அமைச்சரவையினரும் இந்திய மக்களுக்கு அளித்த மேலும் ஒரு வாக்குறுதியை நிறைவேற்றியுள்ளனர்.
பிரதமர் அலுவலகம்
தேசிய திரைப்பட விருது பெற்றுள்ள அனைவருக்கும் பிரதமர் வாழ்த்து தெரிவித்துள்ளார்
தேசிய திரைப்பட விருது பெற்றுள்ள அனைவருக்கும் பிரதமர் திரு நரேந்திர மோடி வாழ்த்து தெரிவித்துள்ளார்.
மத்திய அமைச்சர் திரு அனுராக் சிங் தாக்கூரின் ட்விட்டர் செய்திக்கு பதிலளித்துப் பிரதமர் வெளியிட்டிருக்கும் ட்விட்டர் செய்தியில் கூறியிருப்பதாவது:
"தேசிய திரைப்பட விருது பெற்றுள்ள அனைவருக்கும் வாழ்த்துக்கள். இந்த கவுரவிப்பு அவர்களின் படைப்பாக்கத்திற்கும் பொழுதுபோக்கு, கலை, மற்றும் கலாச்சார உலகத்திற்கான பங்களிப்புக்கும் தகுதியான அங்கீகாரம் ஆகும்."
மத்திய அமைச்சரவை
சிறார் நீதி  சட்டம், 2015-ல் திருத்தங்கள் கொண்டு வருவதற்கு மத்திய அமைச்சரவை ஒப்புதல்
குழந்தைகள் நலனை உறுதி செய்ய குழந்தைகள் பாதுகாப்பு அமைப்பை வலுப்படுத்தும் நடவடிக்கைகளை அறிமுகப்படுத்துவதற்கு சிறார் நீதி  சட்டம், 2015-ல் திருத்தங்கள் செய்வதற்கான, பெண்கள் மற்றும் குழந்தைகள் மேம்பாட்டு அமைச்சகத்தின், திட்டத்துக்கு பிரதமர் திரு.நரேந்திர மோடி தலைமையிலான மத்திய அமைச்சரவை ஒப்புதல் அளித்துள்ளது.
சிறார் தொடர்பான வழக்குகளை விரைந்து முடிப்பதை உறுதி செய்யவும், நம்பகத்தன்மையை அதிகரிப்பது தொடர்பான உத்தரவுகளை , சிறார் நீதிச் சட்டத்தின் 61வது பிரிவின் கீழ், மாவட்ட ஆட்சியர் மற்றும் துணை ஆட்சியர் ஆகியோர் பிறப்பிப்பதற்கான அதிகாரம் அளிக்கும் வகையிலும் இந்த திருத்தங்கள் கொண்டு வரப்படவுள்ளன.
சிறார் நீதிச் சட்டங்களை சுமுகமாக அமல்படுத்தவும், துயரமான சூழ்நிலைகளில் உ.ள்ள குழந்தைகளுக்கு ஆதரவாக ஒருங்கிணைந்த முயற்சிகளை மேற்கொள்ளவும், மாவட்ட ஆட்சியர்களுக்கு அதிகாரம் அளிக்கப்பட்டுள்ளது.
குழந்தைகள் நல அமைப்பு உறுப்பினர்கள் நியமனத் தகுதிகளை நிர்ணயிப்பது, முன்னர் வரையறுக்கப்படாத குற்றங்களை, கடுமையான குற்றம், கடுமையில்லாத குற்றம் என வகைப்படுத்துவது போன்றவை இத்திட்டத்தின் இதர அம்சங்களாகும். இச்சட்டத்தின் பல பிரிவுகளை அமல்படுத்துவதில் உள்ள பல சிக்கல்களுக்கும் இந்தத் திருத்தத்தில் தீர்வு காணப்பட்டுள்ளது.
பிரதமர் அலுவலகம்
பிரதமரை சந்தித்தார் உத்தரபிரதேச முதல்வர்
பிரதமர் திரு. நரேந்திர மோடியை உத்தரப் பிரதேச முதலமைச்சர் திரு. யோகி ஆதித்யநாத் இன்று சந்தித்தார்.
பிரதமர் அலுவலகம் எக்ஸ் இல் வெளியிட்டது;
உத்தரபிரதேச முதல்வர் @myogiadityanath பிரதமர் @narendramodi சந்தித்தார். @CMOfficeUP"
சாலைப் போக்குவரத்து மற்றும் நெடுஞ்சாலைத்துறை அமைச்சகம்
சாலை தொகுப்பு இணைப்புத் திட்டங்களால் கட்சிரோலியின் முகத்தோற்றம் முழுவதும் சுமார் இரண்டு ஆண்டுகளில் மாற்றி அமைக்கப்படும்: மத்திய அமைச்சர் நிதின் கட்கரி
மகாராஷ்டிராவின் கட்சிரோலி மாவட்டத்தில் காணொலி இணைப்பு வழியாக, மூன்று முக்கியமான பாலங்கள் மற்றும் இரண்டு சாலை மேம்பாட்டுத் திட்டங்களை மத்திய சாலைப் போக்குவரத்து மற்றும் நெடுஞ்சாலைத்துறை அமைச்சர் திரு. நிதின் கட்கரி இன்று தொடங்கிவைத்தார் . வைங்கங்கா, பாண்டியா, பெரிகோட்டா மற்றும் பெரிமிலி நதிகளுக்கு குறுக்கே மேலும் நான்கு பெரிய பாலங்களின் கட்டுமான திட்டங்களுக்கும் அமைச்சர் அடிக்கல் நாட்டினார். கட்சிரோலி மாவட்டத்தின் சமூக-பொருளாதார வளர்ச்சிக்கான செயல்பாட்டை மேம்படுத்த இந்தத் திட்டங்கள் மிகவும் முக்கியமானதாகக் கருதப்படுகின்றன.
இன்று தொடங்கப்பட்ட திட்டங்கள் வருமாறு::
- ரூ .168 கோடி செலவில், நிஜாமாபாத் - ஜகதால்பூர் சாலையில்  பிரணாஹிதா ஆற்றின் குறுக்கே 855 மீட்டர் பெரிய பாலம் .
- ரூ .248 கோடி செலவில், நிஜாமாபாத் - ஜகதால்பூர் சாலையில்  பதகுடம் அருகே இந்திராவதி ஆற்றின் குறுக்கே 630 மீட்டர் உயரமான பாலம்.
- பெஜுர்பள்ளி - அஹேரி சாலையில் லங்காச்சென் அருகே 30 மீட்டர் உயரமான பாலம்,
- வாத்ரா மற்றும் மொயாபின்பேட்டா இடையே பெஜுர்பள்ளி-அஹேரி சாலையின்  மேம்பாடு திட்டம்
- கராஞ்சி - புஸ்டோலா சாலை மேம்பாடு திட்டம்
இந்நிகழ்ச்சியில் பேசிய திரு.நிதின் கட்கரி, இந்த முக்கிய பாலங்களின் கட்டுமானப் பணிகள் மூலம், மகாராஷ்டிரா-சத்தீஸ்கர்-தெலங்கானாவில் தேசிய நெடுஞ்சாலை இணைப்பு இப்போது நிறைவடைந்துள்ளது. "இது மகாராஷ்டிராவில் நான் அமைச்சராக இருந்தபோது கனவு கண்ட திட்டம், கிட்டத்தட்ட 25 ஆண்டுகளுக்குப் பிறகு நனவாகி உள்ளது.” என்றார், அவர்.
கட்சிரோலி மாவட்டத்தில் தேசிய நெடுஞ்சாலையின் மொத்த நீளம் 54 கி.மீ-ல் இருந்து 647 கி.மீ-ஆக தமது பதவிக்காலத்தில் உயர்ந்துள்ளது என்று மத்திய அமைச்சர் திரு.கட்கரி தெரிவித்தார். கட்சிரோலி மாவட்டத்திற்கு ரூ .1,740 கோடி செலவில் 541 கி.மீ நீளமுள்ள 44 சாலை திட்டங்களுக்கு சாலைப் போக்குவரத்து மற்றும் நெடுஞ்சாலை அமைச்சகம் ஒப்புதல் அளித்துள்ளது.
குடியரசுத் துணைத் தலைவர் செயலகம்
கொவிட்-19 தடுப்பூசி திட்டம் மக்கள் இயக்கமாக மாற வேண்டும்: குடியரசுத் துணைத் தலைவர்
கொவிட்-19 தடுப்பூசி பிரச்சாரம் மக்கள் இயக்கமாக மாற வேண்டும் எனவும், தகுதியான ஒவ்வொருவரும் எந்த தயக்கமும் இல்லாமல், தேவையான தடுப்பூசி டோஸ்களை செலுத்திக் கொள்ள வேண்டும் எனவும் குடியரசுத் துணைத் தலைவர் திரு. எம். வெங்கையா நாயுடு கூறியுள்ளார்.
ஹைதராபாத், விஜயவாடா மற்றும் நெல்லூரில் ஸ்வர்ண பாரத் அறக்கட்டளை, பாரத் பயோடெக் சர்வதேச நிறுவனம் மற்றும் மெடிசிட்டி மருத்துவமனையுடன் இணைந்து நடத்திய இலவச தடுப்பூசி முகாமை குடியரசுத் துணைத் தலைவர் திரு வெங்கையா நாயுடு தொடங்கி வைத்தார். இந்நிகழ்ச்சியில் அவர் பேசியதாவது:
கொவிட் பாதிப்பிலிருந்து தப்பிக்க தடுப்பூசி செலுத்திக் கொள்வதை தவிர வேறு மாற்று இல்லை. தடுப்பூசிகள் பற்றிய தவறான தகவல்கள், புனைவுகள் மற்றும் அச்சத்தை மக்கள் பிரதிநிதிகள், திரைப்படம் மற்றும் விளையாட்டுத்துறை பிரபலங்கள் போக்க வேண்டும். இது குறித்த விழிப்புணர்வை ஏற்படுத்துவதிலும், கொவிட் தடுப்பு நடவடிக்கைகளை ஊக்குவிப்பதிலும் ஊடகங்களுக்கு முக்கிய பங்கு உண்டு. தகுதியான ஒவ்வொரு குடிமகனும், தேவையான தடுப்பூசி டோஸ்களை எடுத்துக் கொள்வதை அவரது கடமையாக கருத வேண்டும்.
2021 செப்டம்பர் 6ம் தேதி வரை நாட்டில் 71 கோடிக்கு மேற்பட்ட தடுப்பூசி டோஸ்கள் செலுத்தப்பட்டுள்ளன. தகுதியானவர்களில் 50 சதவீதத்துக்கும் அதிகமானவர்கள் குறைந்தது ஒரு டோஸ் தடுப்பூசியாவது எடுத்துக் கொண்டுள்ளனர்.
தடுப்பூசி செலுத்துவதில் மத்திய, மாநில அரசுகள் இணைந்து செயல்பட்டது குறிப்பிடத்தக்க கூட்டு முயற்சி. தகுதியான குடிமக்கள் ஒவ்வொருவரும் தடுப்பூசி செலுத்திக்கொள்ளும் வரை, தடுப்பூசி இயக்கம் தனது வேகத்தை இழக்க கூடாது.
வளர்ந்த நாடுகளே கொரோனா தொற்றை சமாளிக்க போராடின. இந்தியா தடுப்பூசிகளை வெற்றிகரமாக உள்நாட்டில் தயாரித்ததோடு, உலகின் மிகப் பெரிய தடுப்பூசி திட்டத்தை நடத்தி வருகிறது. மேலும், வாசுதைவ குடும்பகம் என்ற உணர்வுடன், உலகம் முழுவதும் தடுப்பூசிகளை இந்தியா ஏற்றுமதி செய்துள்ளது.
கொரோன தொற்றை எதிர்த்து தீவிரமாக போராட தடுப்பூசி செலுத்திய பிறகும் கொவிட் தடுப்பு நடவடிக்கைகளை மக்கள் பின்பற்ற வேண்டும். சுகாதார பிரச்னைகளை போக்க யோகா, உடல் தகுதி மற்றும் ஆரோக்கியமான உணவுகளை உட்கொள்வது போன்ற ஆரோக்கியமான வாழ்க்கை முறைகளை மக்கள் பின்பற்ற வேண்டும்.
இலவச தடுப்பூசி முகாமை நடத்திய ஸ்வர்ண பாரத் அறக்கட்டளை, பாரத் பயோடெக், முப்பவரப்பு அறக்கட்டளை, மெடிசிட்டி மருத்துவமனைகள் , பின்னாமனேனி சித்தார்த்தா மருத்துவமனைகள்  ஆகியவற்றின் முயற்சிகளுக்கு பாராட்டுகள்.
இவ்வாறு குடியரசுத் துணைத் தலைவர் திரு எம். வெங்கையா நாயுடு பேசினார்.
இந்நிகழ்ச்சியில் குடியரசுத் துணைத் தலைவரின் மனைவி திருமதி உஷா நாயுடு, பாரத் பயோடெக் நிறுவனத்தின் இணை நிர்வாக இயக்குநர் திருமதி சுசித்ரா எல்லா, இந்திய ஹாக்கி அணியின் முன்னாள் கேப்டன் என். முகேஸ் குமார், ஸ்வர்ண பாரத் அறக்கட்டளை தலைவர் டாக்டர் காமினேனி ஸ்ரீனிவாஸ் ஆகியோர் கலந்து கொண்டனர்.
மேலும் விவரங்களுக்கு இந்த ஆங்கில செய்திக் குறிப்பைக் காணவும்:
https://pib.gov.in/PressReleasePage.aspx?PRID=1752774
(Visitor Counter : 178
குடியரசுத் துணைத் தலைவர் செயலகம்
எந்த மொழியையும் திணிக்கவோ அல்லது எதிர்க்கவோ கூடாது - குடியரசுத் துணைத் தலைவர்
அனைத்து இந்திய மொழிகளுக்கும் சமமான மதிப்பு அளிக்கப்பட வேண்டும் என்றும், எந்த மொழியையும் திணிக்க கூடாது அல்லது எதிர்க்க கூடாது என குடியரசு துணைத் தலைவர் திரு.வெங்கையா நாயுடு வலியுறுத்தியுள்ளார்.
இந்தி தினம் - 2020-ஐ முன்னிட்டு மதுபன் புத்தக நிறுவனம் ஏற்பாடு செய்த இணைய கருத்தரங்கில் குடியரசுத் துணைத் தலைவர் திரு. வெங்கையா நாயுடு கலந்து கொண்டு பேசினார். நமது அனைத்து மொழிகளும் வளமான வரலாறை கொண்டுள்ளது எனவும், நமது மொழிகளின் பன்முகத்தன்மை மற்றும் கலாச்சார பாரம்பரியத்தை எண்ணி நாம் பெருமைப்பட வேண்டும் என்றும் திரு. வெங்கையா நாயுடு கூறினார். தென்னிந்திய இந்தி பிரசார சபையை மகாத்மா காந்தி 1918ம் ஆண்டு ஏற்படுத்தினார் என குறிப்பிட்ட குடியரசு துணைத் தலைவர், இந்தி மற்றும் பிற இந்திய மொழிகள் ஒன்றுக்கொன்று நிறைவை ஏற்படுத்தும் வகையில் பார்க்கப்பட வேண்டும் என வலியுறுத்தினார்.
மக்களிடையே நல்லெண்ணம், அன்பு மற்றும் பாசத்தை அதிகரிக்க, இந்தி பேசாத மாநிலங்களைச் சேர்ந்த மாணவர்கள் இந்தி கற்க வேண்டும் என்றும், இந்தி பேசும் மாநிலங்களைச் சேர்ந்த மாணவர்கள் தமிழ், தெலுங்கு, கன்னடம் போன்ற ஏதாவது ஒரு மொழியை கற்க வேண்டும் திரு.வெங்கையா நாயுடு ஆலோசனை கூறினார்.
தேசிய கல்வி கொள்கை 2020-ல் தாய் மொழிக்கு முக்கியத்துவம் கொடுக்கப்பட்டது குறித்து மகிழ்ச்சி தெரிவித்த குடியரசு துணைத் தலைவர், ஒருங்கிணைந்த கல்விக்கு, தாய்மொழியில் கல்வி கற்பிக்கப்பட வேண்டும் என கூறினார். ‘‘இது பாடத்தை குழந்தைகள் புரிந்து கொண்டு படிக்கவும், சிறப்பாக வெளிப்படுத்த உதவும்’’ என்று அவர் கூறினார்.
தாய்மொழியில் கல்வி கற்க, நல்ல புத்தகங்கள் இந்தி மற்றும் இதர இந்திய மொழிகளில் எளிதில் கிடைப்பதில் புத்தக வெளியீட்டு நிறுவனங்கள் முக்கிய பங்காற்ற வேண்டும் என திரு.வெங்கையா நாயுடு கூறினார்.
மேலும் விவரங்களுக்கு, இந்த செய்தி குறிப்பை ஆங்கிலத்தில் இங்கே படிக்கவும்
https://pib.gov.in/PressReleasePage.aspx?PRID=1653965